text: Sønderjysk gigant har arbejde til fyrede Siemensmedarbejdere
  27 september 2017 kl. 06.58
  Linak på Als har lige nu 15 ledige funktionærjob klar – og der er flere på vej i det nye år.
  Siemens Flow Instruments lukker sin afdeling i Ragebøl ved Sønderborg, og det betyder, at 110 medarbejdere snart står uden job. Men der er godt nyt til nogle af de fyrede ansatte.
  - Der er masser af muligheder her hos Linak for dygtige Siemensfolk. Vi har masser af ledige funktionærstillinger - alene 15 lige nu - og en masse flere i pipeline, siger personalechef Lars Uhd Nørgaard til JydskeVestkysten.
  De ekstra stillinger opstår i det nye år, når Linak indvier en kæmpe fabriksbygning i Guderup. Den runde bygning på 13.000 kvadratmeter får navnet Runde To.
  Lars Uhd Nørgaard, personalechef, Linak: "Vi har masser af ledige funktionærstillinger - alene 15 lige nu - og en masse flere i pipeline."
  - Vi ansætter folk henad vejen i takt med, at behovet efter vores produkter stiger. Runde To er bygget til fremtidig vækst, forklarer personalechefen.
  Linak er de seneste tre-fire år vokset med 50-60 ansatte i Guderup hvert år. Siden januar er der kommet 50 nye til i koncernens hovedsæde.
  Ejer og administrerende direktør Bent Jensen har tidligere sagt, at han forventer, at der over de næste fem år vil komme 200-500 flere ansatte i Guderup, hvor i dag halvdelen af koncernens godt 2.000 medarbejdere har deres daglige gang. Især funktionærer som ingeniører og salgsfolk, men også folk i produktionen.
  
  